**ΘΕΜΑ :** Κριτήρια ανάθεσης Έργων

Ημ/νία υποβολής ***20/12/2021***

**Ερώτηση**

Μπορούν οι αναθέτουσες αρχές να επιλέξουν **τη βέλτιστη σχέση ποιότητας τιμής**, αντί της χαμηλότερης τιμής, για έργο κάτω των ορίων (χωρίς ειδικές απαιτήσεις) τροποποιώντας τα άρθρα 4 και 14 της διακήρυξης και θέτοντας ειδικά κριτήρια;

**Απάντηση :**

Τα Πρότυπα τεύχη διακηρύξεων της ΕΑΑΔΗΣΥ είναι δεσμευτικής ισχύος όσον αφορά τις αναθέτουσες αρχές του Βιβλίου Ι, γεγονός που σημαίνει ότι αυτές υποχρεούνται σε χρήση των προτύπων Διακήρυξης της ΕΑΑΔΗΣΥ, σε καμία δε περίπτωση δεν μπορούν να κάνουν χρήση οιωνδήποτε άλλων.

Σύμφωνα με το 4ο ΠΡΑΚΤΙΚΟ ΥΠΟΜΕ - ΕΡΩΤΗΜΑ 3ο: «Διευκρινήσεις ως προς τα κριτήρια ανάθεσης του άρθρου 86 ν. 4412/2016 όπως τροποποιήθηκε με το άρθρο 43 του ν. 4782/2021»):

* Η αναθέτουσα αρχή είναι **κατ’ αρχήν ελεύθερη,** όχι μόνο να επιλέγει τα κριτήρια αναθέσεως του έργου, αλλά και **να καθορίζει την βαρύτητά τους για την τελική εκτίμηση και σύγκρισή τους,** καθόσον αυτή επιτρέπει την συνθετική αξιολόγηση των εφαρμοσθέντων κριτηρίων, προκειμένου να προσδιορισθεί η πλέον συμφέρουσα από οικονομικής απόψεως προσφορά
* Ομοίως, σύμφωνα με την κοινοτική Νομολογία (βλ. ΔΕΚ απόφαση της 20-9-1988, υπόθεση C-31/87 κλπ), η αναθέτουσα αρχή μπορεί να επιλέξει τα κριτήρια ανάθεσης της συμβάσεως που προτίθεται να εφαρμόσει, πλην όμως η επιλογή αυτή δεν μπορεί να αφορά παρά μόνο σε κριτήρια που είναι κατάλληλα για την επιλογή της προσφοράς που παρουσιάζει την καλύτερη σχέση ποιότητας - τιμής

**Σε σχέση με την δυνατότητα τροποποιήσεων άρθρων της διακήρυξης και θέτοντας ειδικά κριτήρια (**4ο ΠΡΑΚΤΙΚΟ ΥΠΟΜΕ):

Ωστόσο, **η ευχέρεια της αναθέτουσας αρχής ως προς τον καθορισμό της βαρύτητας που έχουν τα επιμέρους κριτήρια ανάθεσης κατά την κρίση της δεν είναι απεριόριστη, ούτε επιτρέπει αυθαίρετες σταθμίσεις, αλλά βρίσκει επίσης τα όριά της στις σχετικές διατάξεις της Οδηγίας και στους ήδη αναφερθέντες νομολογιακούς κανόνες.** Ως εκ τούτου και κατά τον προσδιορισμό με την διακήρυξη της βαρύτητας των προβλεπόμενων κριτηρίων η αναθέτουσα αρχή δεν διαθέτει απεριόριστη ελευθερία επιλογής. Συνεπώς, **θα πρέπει να αιτιολογεί πώς ο καθοριζόμενος συντελεστής βαρύτητας εκάστου κριτηρίου συνδέεται με το αντικείμενο της σύμβασης** και προάγει με διαφάνεια την ίση μεταχείριση των διαγωνιζομένων και την ακώλυτη ανάπτυξη του ανταγωνισμού μεταξύ τους.

Έτσι, η αναθέτουσα αρχή μπορεί να χρησιμοποιεί αρκετές τεχνικές για την σύγκριση και στάθμιση των επιμέρους διαφορετικών κριτηρίων (συγκριτικοί πίνακες, σχετική στάθμιση, συντελεστές βαρύτητας κ.α.), υπό την προϋπόθεση ότι τηρούνται οι θεμελιώδεις αρχές του ενωσιακού δικαίου και οι γενικές αρχές του δικαίου των δημοσίων συμβάσεων, όπως αυτές καθορίζονται στο άρθρο 18 του ν. 4412/2016. Τέλος, και σε σχέση με τους συντελεστές βαρύτητας των προβλεπόμενων κριτηρίων, **οι αναθέτουσες αρχές οφείλουν να τους καθορίζουν και να τους δημοσιεύουν εγκαίρως**, **δηλαδή ήδη με την διακήρυξη,** προκειμένου οι διαγωνιζόμενοι να ενημερώνονται για αυτά κατά την κατάρτιση των προσφορών τους. **Δεν επιτρέπεται συνεπώς η κατά το πρώτον θέσπιση συντελεστών βαρύτητας κατά την αξιολόγηση των προσφορών, χωρίς να έχει περιληφθεί σχετική πρόβλεψη στην διακήρυξη.**

Για την περίπτωση λοιπόν που μία αναθέτουσα αρχή θεωρεί ότι για το αντικείμενο της σύμβασης απαιτείται η θέσπιση κριτηρίου, που δεν σχετίζεται με τα ενδεικτικώς αναφερόμενα στον νόμο, τότε το κριτήριο αυτό θα ελεγχθεί, εάν είναι νόμιμο (λ.χ. εάν επιτρέπεται κατ’ εξαίρεση η θέσπιση κριτηρίου καταλληλότητας ως κριτηρίου ανάθεσης), καθώς και εάν είναι πρόσφορο και κατάλληλο για την συγκεκριμένη σύμβαση. Ειδικότερα, όπως έχει κριθεί, ναι μεν η απαρίθμηση των κριτηρίων στον νόμο είναι ενδεικτική, όπως συνάγεται από την γραμματική διατύπωση των σχετικών διατάξεων, και άρα καταλείπεται στην αναθέτουσα αρχή η ευχέρεια να επιλέγει τα ειδικότερα κριτήρια, τα οποία θα χρησιμοποιήσει για την αξιολόγηση των προσφορών, εντούτοις η επιλογή των επί μέρους κριτηρίων ανάθεσης δεν δύναται να αναφέρεται παρά μόνον σε κριτήρια, τα οποία είναι πρόσφορα για την εξεύρεση της πλέον συμφέρουσας προσφοράς (βλ. ΕΑ ΣτΕ

**Προς έκδοση ΥΑ περί καθορισμού των κριτηρίων της παρ. 2**

Με την παρ. 11Α (α) του άρθρου 86 του ν. 4412/2016, χορηγήθηκε εξουσιοδότηση στον Υπουργό Υποδομών και Μεταφορών να καθορίσει με απόφασή του τα κριτήρια της παρ. 2 που δύναται κάθε αναθέτουσα αρχή να περιλαμβάνει στις διαδικασίες σύναψης δημόσιας σύμβασης έργου. Με την ίδια εξουσιοδοτική διάταξη ορίσθηκε ότι υποχρεωτικά μεταξύ των ανωτέρω κριτηρίων περιλαμβάνεται ως κριτήριο με συντελεστή βαρύτητας δέκα τοις εκατό (10%) τουλάχιστον η πλήρωση των στοιχειωδών κριτηρίων της εργαλειοθήκης της Ε.Ε. για τις κατασκευές

Είναι δε αυτονόητο ότι η ως άνω αυστηρώς οριοθετημένη ευχέρεια της αναθέτουσας αρχής ισχύει μέχρι την έκδοση της προβλεπόμενης στην παρ. 11Α (α) του άρθρου 86 του ν. 4412/2016, Υπουργικής Απόφασης. **Από την έκδοση ή την έναρξη ισχύος της ως άνω Υπουργικής Απόφασης οι αναθέτουσες αρχές θα δεσμεύονται και ως προς τα προβλεπόμενα σε αυτήν κριτήρια ανάθεσης και ως προς την στάθμισή τους και τους προβλεπόμενους συντελεστές βαρύτητας για την εκτίμησή τους.**

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*